Svensk fireåring død av gassforgiftning
Men årsaken til forgiftningen er fortsatt en gåte.  Den fire år gamle jenta, broren og foreldrene ble sendt til sykehus med mystiske magesymptomer i midten av oktober i fjor.  Kort tid etter døde jenta.  Politiet har siden den gang etterforsket hendelsen som et drap, skriver det svenske nyhetsbyrået TT.  Nå, fire måneder senere, har dødsårsaken blitt kjent:  Fireåringen ble forgiftet av gasse fosfin, bekrefter aktor Christer Sammens til den svenske avisen Aftonbladet.  Gassen brukes blant annet til å bli kvitt insekter, og er både giftig og brannfarlig. Den selges ikke til privatpersoner i Sverige, skriver avisen.  Nå mistenker svensk politi at gassen familien har fått i seg kan kobles til utlandet.  – Det har sannsynligvis sitt opphav der. Du får ikke tak i det i Sverige. Det er ganske vanlig i Midtøsten og Asia etter det jeg forstår, sier Sammens. Til Expressen stiller faren i familien seg uforstående til dette.  – Vi kjøper ingenting utenfor Sverige, sier han.  Han forteller at de heller ikke har brukt noe skadedyrmidler i hjemmet. På spørsmål fra SVT om hvordan familien nå har det, svarer han:  – Sånn passe. Vi tenker bare på den lille jenta vår. Fortsatt er bakgrunnen for inntaket av stoffet en gåte. – Nå gjenstår spørsmålet om hvorfor dette oppsto. Forgiftning kan det være mange forklaringer på. Det trenger ikke å bety at noen har sneket seg inn og forgiftet dem, sier aktor Sammens til Expressen.  Han sier de er usikker på om de kommer til bunns i hva som har skjedd, men utelukker fortsatt ikke at det kan dreie seg om et drap: – Det er ingen grunn til å endre klassifiseringen akkurat nå. Så langt er det ingen mistenkte i saken.  I fjor fortalte barnefaren om hendelsesforløpet til Expressen: På morgenen begynte moren i familien å kaste opp. Senere fikk datteren samme symptomer.  Noen dager senere ble hele familien tilkalt til sykehuset, etter datteren fremsto alvorlig syk, og sykehuset konstaterte at alle måtte undersøkes.  Til Göteborgs-Posten har moren tidligere sagt at helsen hennes er grei.  – Men det er mye tanker så klart, og jeg får ikke sove. Jeg savner datteren vår. Det gjør vondt, sa hun til avisen. 
En svensk jente døde i oktober i fjor etter mystiske magesymptomer, som viste seg å være gassforgiftning fra fosfin Svensk politi etterforsker saken som mulig drap Fosfin er en giftig gass som ikke selges til privatpersoner i Sverige